## Odluka o redu prvenstva korištenja voda u Istarskoj županiji iz tijela površinskih i podzemnih voda za vrijeme težih poremećaja u vodoopskrbi i drugim oblicima korištenja voda

### NN 95/2012 (17.8.2012.), Odluka o redu prvenstva korištenja voda u Istarskoj županiji iz tijela površinskih i podzemnih voda za vrijeme težih poremećaja u vodoopskrbi i drugim oblicima korištenja voda

MINISTARSTVO POLJOPRIVREDE

2152

Na temelju čl. 84. st. 3. Zakona o vodama (»Narodne novine«, broj 153/09 i 130/11), ministar poljoprivrede, uz prethodno mišljenje Istarske županije od 10. kolovoza 2012. godine, klasa: 325-01/12-01/05, urbroj: 2163/1-01/8-12-14, donosi

ODLUKU

O REDU PRVENSTVA KORIŠTENJA VODA U ISTARSKOJ ŽUPANIJI IZ TIJELA POVRŠINSKIH I PODZEMNIH VODA ZA VRIJEME TEŽIH POREMEĆAJA U VODOOPSKRBI I DRUGIM OBLICIMA KORIŠTENJA VODA

a) Uvodne odredbe

Članak 1.

Ovom Odlukom se, za vrijeme težih poremećaja u vodoopskrbi i drugim oblicima korištenja voda, određuje red prvenstva korištenja voda na području Istarske županije:

– iz tijela površinskih voda, osim na vodozahvatima za potrebe javne vodoopskrbe,

– iz izvorišta (uključujući zdence, bušotine, kaptaže i dr.) namijenjene ljudskoj potrošnji koja osiguravaju u prosjeku 10 m3 ili manje vode ili opskrbljuju 50 i manje ljudi, na zemljištu u vlasništvu Republike Hrvatske, jedinica lokalne i područne (regionalne) samouprave,

– iz izvorišta (uključujući zdence, bušotine, kaptaže i dr.) namijenjene ljudskoj potrošnji koja osiguravaju u prosjeku više od 10 m³ vode na dan ili mogu opskrbiti više od 50 ljudi, a koja nisu uključena u sustav javne vodoopskrbe, na zemljištu u vlasništvu Republike Hrvatske, jedinica lokalne i područne (regionalne) samouprave i

– iz izvorišta (uključujući zdence, bušotine, kaptaže i dr.) koji su u sustavima javne vodoopskrbe, ali se u vrijeme važenja ove Odluke ne koriste za potrebe javne vodoopskrbe.

Ovom Odlukom se ne uređuju pitanja koja su uređena odlukom iz članka 3. ove Odluke.

Članak 2.

Utvrđuje se da su nepovoljne hidrološke prilike na području Istarske županije izazvale teže poremećaje u vodoopskrbi i drugim oblicima korištenja voda.

Članak 3.

Utvrđuje se da je župan Istarske županije 23. srpnja 2012. donio Odluku o ograničenju korištenja voda za potrebe javne vodoopskrbe na vodoopskrbnom području u Istarskoj županiji koja uređuje ograničenja za vode koje se isporučuju korisnicima vodnih usluga putem komunalnih građevina za javnu vodoopskrbu (»Službene novine Istarske županije«, broj 8/12; dalje u tekstu: Odluka o ograničenju korištenja voda za potrebe javne vodoopskrbe).

Članak 4.

Korištenje voda za namjene iz članka 84. stavak 1. Zakona o vodama osigurava se provedbom Odluke o ograničenju korištenja voda za potrebe javne vodoopskrbe i provedbom članka 18. stavak 2. ove Odluke.

b) Korištenje vode iz malih izvorišta te velikih izvorišta izvan sustava javne vodoopskrbe

Članak 5.

Ovlašćuju se jedinice lokalne samouprave na području Istarske županije da omoguće pojedinačnim korisnicima korištenje vode iz izvorišta iz članka 1. podstavci 2. i 3. ove Odluke za namjene iz članka 8. ove Odluke.

Članak 6.

Jedinice lokalne samouprave koje postupaju po ovlasti iz članka 5. ove Odluke dužne su:

– popisati izvorišta iz članka 1. podstavci 2. i 3. ove Odluke,

– donijeti i provesti odluku iz članka 7. ove Odluke te

– dostaviti popis iz podstavka 1. ovog članka i odluku iz članka 7. ove Odluke Hrvatskim vodama i županu Istarske županije u roku od 8 dana od donošenja.

Članak 7.

Jedinice lokalne samouprave svojom odlukom uređuju korištenje vode iz izvorišta iz članka 1. podstavci 2. i 3. ove Odluke.

Odluka iz stavka 1. ovog članka sadržava:

– način, mjesto i vrijeme zahvaćanja vode,

– dopuštene količine po pojedinom korisniku,

– naknadu i način njene naplate, gdje je primjenjivo i

– druga pitanja korištenja ako nisu u suprotnosti sa Zakonom o vodama i temeljem njega donesenim provedbenim propisima.

Članak 8.

Voda iz izvorišta iz članka 1. podstavci 2. i 3. ove Odluke može se koristiti isključivo za tehnološke ili slične namjene, a jedinica lokalne samouprave je dužna na to upozoriti pojedinačnog korisnika, u pisanom obliku ili isticanjem natpisa na ploči na mjestu zahvata.

Jedinica lokalne samouprave dužna je omogućiti pojedinačnim korisnicima količine vode iznad onih dopuštenih odlukom iz članka 7. ove Odluke, ako te količine vode postoje, na temelju potvrde koju pojedinačnim korisnicima izdaje Istarska županija, vodeći se redom prvenstva iz članka 4. Odluke o ograničenju korištenja voda za potrebe javne vodoopskrbe.

Članak 9.

Za korištenje vode iz članka 1. podstavci 2. i 3. ove Odluke za namjene iz članka 8. ove Odluke ne plaća se naknada.

Iznimno od stavka 1. ovog članka, ako jedinice lokalne samouprave imaju trošak crpljenja vode iz članka 1. podstavci 2. i 3. ove Odluke ovlaštene su od pojedinačnih korisnika naplatiti naknadu, ali samo do visine stvarnog troška crpljenja. Naknada se uplaćuje u proračun jedinice lokalne samouprave. Jedinica lokalne samouprave je dužna osigurati naplatu na licu mjesta putem blagajne.

c) Korištenje vode iz tijela površinskih voda, osim na vodozahvatima za potrebe javne vodoopskrbe

Članak 10.

Hrvatske vode su dužne omogućiti pojedinačnim korisnicima korištenje vode iz tijela površinskih voda, osim na vodozahvatima za potrebe javne vodoopskrbe, za namjene iz članka 12. ove Odluke, ali tako da se ne ugrozi biološki minimum u tijelima površinskih voda odnosno dobro stanje voda.

Članak 11.

Hrvatske vode svojom odlukom uređuju korištenje vode iz tijela površinskih voda, osim na vodozahvatima za potrebe javne vodoopskrbe.

Odluka iz stavka 1. ovog članka sadržava:

– način, mjesto i vrijeme zahvaćanja vode,

– dopuštene količine po pojedinom korisniku,

– naknadu, gdje je primjenjivo i

– druga pitanja korištenja ako nisu u suprotnosti sa Zakonom o vodama i temeljem njega donesenim provedbenim propisima.

Članak 12.

Voda iz tijela površinskih voda, osim na vodozahvatima za potrebe javne vodoopskrbe, može se koristiti isključivo za tehnološke i slične namjene, a Hrvatske vode su dužne na to upozoriti pojedinačnog korisnika, u pisanom obliku ili isticanjem natpisa na ploči na mjestu zahvata.

Hrvatske vode dužne su omogućiti pojedinačnim korisnicima količine vode iznad onih dopuštenih odlukom iz članka 11. ove Odluke, ako te količine vode postoje, na temelju potvrde koju pojedinačnim korisnicima izdaje Istarska županija, vodeći se redom prvenstva iz članka 4. Odluke o ograničenju korištenja voda za potrebe javne vodoopskrbe.

Članak 13.

Za korištenje vode iz tijela površinskih voda, osim na vodozahvatima za potrebe javne vodoopskrbe, za namjene iz članka 12. ove Odluke ne plaća se naknada.

Iznimno od stavka 1. ovog članka, ako Hrvatske vode, imaju trošak crpljenja vode iz tijela površinskih voda ovlaštene su od pojedinačnih korisnika naplatiti naknadu, ali samo do visine stvarnog troška crpljenja. Naknada se uplaćuje na uplatni račun naknade za korištenje voda. Hrvatske vode su dužne osigurati naplatu na licu mjesta putem blagajne.

d) Korištenje vode iz izvorišta koji su u sustavima javne vodoopskrbe, ali se u vrijeme važenja ove Odluke ne koriste za potrebe javne vodoopskrbe

Članak 14.

Isporučitelji vodnih usluga dužni su omogućiti pojedinačnim korisnicima korištenje voda iz izvorišta iz članka 1. podstavak 4. ove Odluke za namjene iz članka 16. ove Odluke.

Članak 15.

Isporučitelji vodnih usluga svojom odlukom uređuju korištenje voda iz izvorišta iz članka 1. podstavak 4. ove Odluke.

Odluka iz stavka 1. ovog članka sadržava:

– način, mjesto i vrijeme zahvaćanja voda,

– dopuštene količine po pojedinom korisniku,

– naknadu, gdje je primjenjivo i

– druga pitanja korištenja ako nisu u suprotnosti sa Zakonom o vodama i temeljem njega donesenim provedbenim propisima.

Članak 16.

Voda iz izvorišta iz članka 1. podstavak 4. ove Odluke, može se koristiti isključivo za tehnološke i slične namjene, a isporučitelj vodne usluge je dužan na to upozoriti pojedinačnog korisnika, u pisanom obliku ili isticanjem natpisa na ploči na mjestu zahvata, na to upozoriti pojedinačnog korisnika.

Isporučitelji vodnih usluga dužni su omogućiti pojedinačnim korisnicima količine vode iznad onih dopuštenih odlukom iz članka 15. ove Odluke, ako te količine vode postoje, na temelju potvrde koju pojedinačnim korisnicima izdaje Istarska županija, vodeći se redom prvenstva iz članka 4. Odluke o ograničenju korištenja voda za potrebe javne vodoopskrbe.

Članak 17.

Za korištenje vode iz izvorišta iz članka 1. podstavak 4. ove Odluke za namjene iz članka 16. ove Odluke ne plaća se naknada.

Iznimno od stavka 1. ovog članka, ako isporučitelj vodne usluge ima trošak crpljenja vode iz članka 1. podstavak 4. ove Odluke ovlašten je od pojedinačnih korisnika naplatiti naknadu, ali samo do visine stvarnog troška crpljenja i koncesijske naknade, ako istu isporučitelj vodne usluge plaća. Naknada se uplaćuje na uplatni račun isporučitelja vodne usluge. Isporučitelj vodne usluge je dužan osigurati naplatu na licu mjesta putem blagajne.

e) Završne odredbe

Članak 18.

Ova Odluka ostaje na snazi do prestanka težih poremećaja u vodoopskrbi i drugim oblicima korištenja voda na području Istarske županije.

Iznimno od stavka 1. ovog članka, ako se razine podzemnih voda snize tako da ugroze korištenje vode iz tijela podzemnih voda i/ili površinskih voda na području Istarske županije za namjene iz članka 84. stavak 1. Zakona o vodama, ova će se Odluka staviti izvan snage.

Danom prestanka važenja ove Odluke prestaju važiti i odluke iz članka 7., 11. i 15. ove Odluke.

Članak 19.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/12-01/97

Urbroj: 525-12/0989-12-21

Zagreb, 10. kolovoza 2012.

Ministar

Tihomir Jakovina, v. r.

Odluka, NN 95/2012-2152